
Departamenti i Theologjisë Sociale & 
Shkencat Religjioze i përket Fakultetit të 
Shkencave Humane të Kolegjit Universitar 
Logos. Kolegji Universitar "LOGOS" 
siguron një program studimi tre-vjeçar në 
Theologji, i njohur nga shteti Shqiptar dhe i 
cili operon sipas sistemit të Bolonjës. Fillimi 
zyrtar i kurseve në rrethanat e reja ishte më 
15 tetor 2018. Departamenti është i 
vendosur në një kompleks ndërtesash 
moderne përreth Manastirit të Shenjtë të 
Shën Vlashit, në fshatin me të njëjtin emër, 
5 minuta larg nga qyteti i Durrësit. 


Një prezantim i 
shkurtër i 
Departamentit të 
Theologjisë 
Sociale dhe 
Shkencave 
Religjioze 


Megjithatë, përpara se Departamenti i 
Theologjisë të njihej si një institucion 
akademik nga shteti shqiptar në mjediset e 
Shkollës, në Manastirin e Shenjtë të Shën 
Vlashit, Akademia Theologjike operonte 
dhe vazhdon të funksionojë, në mënyrë që 
të trajnojë vullnetarë të rinj dhe besnikë në 
kryerjen e shërbimeve kishtare, duke i 
përgatitur ata për të ofruar shërbimet e tyre 
në tempuj të shenjtë. Me kalimin e kohës 
shumë prej tyre u dorëzuan priftërinj. Kjo 
përpjekje filloi më 7 shkurt 1992. Në vitin 
1996 Shkolla u zhvendos në mjedis të ri në 
Manastirin e Shenjtë të Shën Vlashit në një 
kompleks shumëfunksional, i cili ishte një 
nga komplekset arsimore më bashkëkohore 
të asaj kohe. Kryepiskopi Anastas zgjeroi 
objektivat e Shkollës, e cila u transformua 
nga një seminar mbi trajnimin e klerit të ri 
në Akademinë Theologjike për djemtë dhe 
vajzat. Pas shumë përpjekjeve të 
Kryepiskopit Anastas për të përmirësuar 
nivelin e studimeve dhe përfitimeve për 
studentët, u krijua një Departament i 
Theologjisë, e cila iu bashkua Shkollës së 
Shkencave Humane, me qëllim që të 
vazhdonte kultivimin dhe studimin e 
Theologjisë Orthodhokse në nivel 
universitar. 






Studentët e Departmentit të Theologjisë 
Sociale & Shkencat Religjioze mësojnë 
rreth Theologjisë Orthodhokse dhe 
besimit në një mjedis të Krishterë 
Orthodhoks, ku ata studiojnë sëbashku 
dhe marrin pjesë në adhurim, si të 
përdorin teori të ndryshme moderne të 
shkencave sociale dhe humane në 
studimin e besimit, të kuptojnë dhe të 
vlerësojnë Theologjinë Orthodhokse 
përmes hulumtimit të gjerë në Studimet 
Biblike dhe Patristike, në Theologjinë e 
Krishterë, në historinë e religjioneve, në 
historinë dhe traditën e Kishës së 
Shqipërisë, të shkruajnë dhe të shprehin 
opinionin e tyre me mendim kritik, gjë që i 
jep atyre mundësinë të zhvillojnë aftësi të 
reja në gjuhët e huaja, informatikë, 
gazetari dhe media sociale. 

Një nga qëllimet e departamentit dhe 
profesorëve është që të përgatisë 
studentët të jenë përdorues të pavarur 
dhe fleksibël të burimeve theologjike në 
mënyrë që të kombinojnë njohuritë 
theologjike me mundësinë e dialogut dhe 
bashkëpunimit brenda shoqërisë. 



Në përgjithësi, departamenti ynë ofron një 
mënyrë të krishterë orthodhokse jetese, 
duke pasuruar jetën mendore, morale dhe 
shpirtërore të studentëve, të cilët do të 
jenë gjenerata e re e udhëheqësve të 
Kishës së Shqipërisë. Studentët nuk 
mësojnë për theologjinë orthodhokse 
vetëm në klasë, por programi i Shkollës 
gjithashtu përfshin jetën liturgjike, 
pjesëmarrjen në shërbesat e 
mëngjesores, mbrëmësores, pasdarkës, 
diskutimet javore shpirtërore dhe 
seminaret periodike. Studentët gjithashtu 
marrin pjesë në programe më të gjera të 
edukimit të krishterë së paku një herë në 
javë. Këto përfshijnë katekizëm në zonat 
përreth dhe vizitat në institucione të 
ndryshme në qytetet e Durrësit, Kavajës 
dhe Tiranës. 


Dr. Georgios Gaitanos 
Drejtues i Departamentit 








Sot, në një nga kodrat e Durrësit, në fshatin 
Shënavlash ndodhet Manastiri i Ri i Shën 
Vlashit i ndërtuar me fondet e siguruara nga 
Fortlumturia e Tij, Kryepiskopi Anastas. Ky 
manastir është ngritur mbi Manastirin Mesjetar 
të Shën Vlashit, i cili në vitin 1967 u bë objekti i 
parë i shkatërrimit nga rrebeshi ateist i sistemit 
të kaluar komunist. Ai së bashku me dy 
manastire të tjera mesjetare të shën Vlashit të 
Mitropolisë së Durrësit, njëri në Sebastë të 
Laçit dhe tjetri në Malin e Tomorrit, kanë luajtur 
rol të rëndësishëm shpirtëror në popullatën 
vendase përgjatë shekujve kristianë. 



Nuk dihen fillimet e ndërtimit të këtij 
manastiri edhe pse makronimi i fshatit 
Shënavlash dhe ekzistenca e manastirit 
deri në një kohë kur nuk mbahet mend 
dëshmojnë hershmërinë e tij shekullore. Kjo 
dëshmohet edhe nga nderimi i shumtë i 
popullit, që pa dallim feje vjen dhe viziton 
Manastirin e shën Vlashit për mrekullitë dhe 
shërimet e tij, duke kërkuar bekimin e 
Shenjtit. 

Të dhëna mbi shën Vlashin 

Të dhënat e shkruara për të njëjtën datë e 
për të njëjtin shenjt në Kremtore dhe në 
Sinaksarin e Muajit Shkurt, vilen nga 
burime të shkruara të Traditës së Shenjtë, 
të cilat kanë mjaft rëndësi në rolin 
përcaktues të kremtimit të Shenjtit në këtë 
ditë të caktuar të muajit shkurt. Këto burime 
të shkruara tregojnë biografinë përkatëse të 
shën Vlashit, që jetoi në Sebastë të Azisë 
së Vogël. Shkurtimisht, të dhënat e 
shkruara në Sinaksarin e Muajit Shkurt për 
shenjtin përmendin: “Shën Vlashi e kishte 
origjinën nga një zonë e Armenisë “u 
zgjodh episkop i Sebastës”; “më vonë u 
tërhoq në malin Argeos dhe u mbyll në 
shpellë ”. “Gjatë mbretërimit të Perandor 
Likinit (rreth vitit 316), Agrikola, 
administrator i Kapadokisë, shkoi në 
Sebastë me qëllim që t’i kapë të krishterët” 
dhe prej tij shenjti “u dënua me prerje 
koke”. 
















Të dhëna mbi manastirin dhe objekte me 
rëndësi të tij 

Një e dhënë historike dëshmon ekzistencën e 
Manastirit të Shën Vlashit në shekullin XIII. Në 
vitin 1215 lipsani i shën Joan Vladimirit kaloi nga 
Manastiri i Shenjtëve Sergj dhe Bakut të 
Shkodrës në qytetin e Durrësit nga Perandori 
Bizantin Mihail Paleologu II dhe qëndroi në 
Manastirin e Shën Vlashit deri në vitin 1383. 
Atëherë u mor dhe u vendos në Manastirin e Ri 
të Shën Joan Vladimirit të sapondërtuar nga Karl 
Topia në Shijon të Elbasanit. Nderimi shekullor 
në këtë manastir kryhej me pjesëmarrjen 
popullore të mijëra besimtarëve gjatë gjithë 
ditëve të vitit dhe në veçanti në kremtimet 
panegjirike të Shën Harallambit, Shën Vlashit, 
përkatësisht më 11 e 12 të muajit shkurt dhe të 
Fjetjes së Hyjlindëses më 15 gusht, që deri vonë 
kryhej në kushte të vështira transporti. Kjo traditë 
vijon deri në ditët tona. 

Guri i shën Vlashit 

Tradita lokale dëshmon se guri i shenjtë i 
Manastirit të Shën Vlashit në Durrës ose siç 
njihej te populli besimtar “guri i mirë”, ishte objekti 
i martirizimit mbi të cilin Shenjtit iu pre koka. Pas 
jetëndërrimit martirik të tij mbi këtë gur, besnikët 
vunë re se populli që afrohej dhe lutej tek guri 
përfitonte shërime shpirtërore dhe trupore. Kjo 
shpjegohet nga fakti se gjatë martirizimit 
prezenca e hireve të Shpirtit të Shenjtë te shën 
Vlashi u transmetua te guri gjatë momentit të 
martirizimit dhe ai u shndërrua në gur të shenjtë, 
lipsan me anë të prekjes. Ky gur, sipas të gjitha 
dëshmive të të gjithë atyre që me shpresëtari ose 
si vizitorë u gjendën në manastir, “djersiste” dhe 
të gjithë sa vinin, vendosnin rrobat e të sëmurëve 
dhe rrobat e tyre, që të merrnin nga hiri 
mrekullibërës i Shenjtit. 



Ikona e vjetër e shën Vlashit 

Studiuesi i mirënjohur Theofan Popa sjell në dritë 
mbishkrimin e ikonës së shën Vlashit, e cila 
ndodhej në ikonostasin e kishës së vjetër të 
Manastirit. Humbja e kësaj ikone përbën 
mungesë të një objekti të rëndësishëm për 
historinë e Manastirit dhe të Shenjtit që nderon. 
Megjithatë mbishkrimi në ikonë e daton atë në 
gjysmën e parë të shekullit XVIII (1742) dhe 
shërben si dokument historik për Manastirin e 
Hirshëm. 

Shkatërrimi i Manastirit në vitin 1967 

Me qëllim dashakeq, Manastiri dhe të gjitha 
objektet dhe godinat e tij u shkatërrua nga 
aksioni i rinisë së Shkollës së mesme “Naim 
Frashëri” në Durrës, të nxitur nga iniciativat e 
strukturave shtetërore në vitin 1967. Mbledhja e 
përvitshme dhe vizitat e përhershme të mijëra 
besimtarëve që herët me vështirësi të shumta 
transporti, në vitet e ndalimit të besimit dhe deri 
më sot, tregojnë që ky manastir me popullaritetin 
e sotëm është i lidhur me jetën dhe traditat e 
popullit besimtar. Kjo tregon rrënjosjen e një 
tradite përjetimi shpirtëror në shekuj, ku besnikët 
afroheshin me besë dhe gjenin dobi shpirtërore. 

Manastiri i Ri i Shën Vlashit 
Eksarku Patriarkal, Anastasi në vitin 1992 hapi 
Seminarin Orthodhoks, i cili zhvillonte aktivitetet e 
tij në ambientet e marra me qira në Hotelin “Nikos 
Bellojanis” në Durrës. Më pas, më 19 nëntor të 
vitit 1994, Fortlumturia e Tij, Kryepiskopi Anastas 
vendosi gurin e themelit në kishën e shenjtë të 
Shën Vlashit. Në të njëjtin vend dhe në të njëjtën 
ditë ai bekoi fillimin e punimeve për ngritjen e 
mjediseve të Shkollës Teologjike Hieratike, ku do 
të hidhnin hapat e parë klerikët dhe teologët e 
ardhshëm të Orthodhoksisë shqiptare. 





Akademia 
Teologjike 
"Ngjallja e 
Krishtit" 


Akademia Teologjike "Ngjallja e Krishtit" hyri 
në ndërtesën e saj të re në datën 1 tetor 
1996 dhe në datën 17 tetor Kryepiskopi 
Anastas kreu shërbesën e Bekimit me 
Ajazëm. Kompleksi i Manastirit zë një 
sipërfaqe prej 2800 m2, ku përfshihen: holli, 
kafeneja, salla e ngrënies, biblioteka, sallat e 
mësimit, kisha e shkollës, salla e 
informatikës, Shtëpia e fëmijëve “Shpresa”, 
konvikti i djemve dhe godina e konviktit për 
vajza, si dhe Skiti i Miroprurëseve. 


Sot, në Manastirin e Hirshëm të Shën 
Vlashit strehohet ish-Akademia 
Theologjike “Ngjallja e Krishtit”, 
tashmë Dega e Theologjisë Sociale 
dhe e Shkencave Religjioze të Kolegjit 
Universitar “Logos”, institucioni kishtar 
më i lartë arsimor, i themeluar, i 
mbajtur dhe i udhëhequr për 25 vjet e 
deri më sot me sakrificën dhe fondet e 
siguruara nga Kryepiskopi i Tiranës, 
Durrësit dhe gjithë Shqipërisë, imzot 
Anastasi. 

Kjo Akademi në këto vite ka nxjerrë 
plejadën e re të klerikëve dhe 
teologëve, aq të domosdoshme për 
ringritjen dhe vijimësinë e Kishës 
Orthodhokse të Shqipërisë, e cila 
kontribuon ndjeshëm në mbarë 
shoqërinë e vendit tonë. 

Doktorant Thoma Shkira 
Ass. Lektor 




























